title: تورک دوشمنلیگی
text: تورک دوشمنلیگی و یا تورکوفوبیا (آلمانجا: Türkenphobie‎, اینگیلیسجه: Turkophobia, روسجا: Tюркофобия, فارسجا: ترک ستیزی، لاتین تورکجه: Türkofobi, تورکیه تورکجه‌سی: Türk karşıtlığı و قدیم یونانجا: φόβος – "قورخو" سؤزلریندن) و یا آنتی‌تورکچولوک (آلمانجا: Türkenfeindlichkeit‎, اینگیلیسجه: Anti-Turkism, روسجا: Антитюркизм, تورکیه تورکجه‌سی: Türk düşmanlığı, قدیم یونانجا: ἀντι – "قارشی" و "تورک‌" سؤزلریندن) — تورک خالقلارینا، اونلارین مدنیتینه و تاریخی ایرثینه قارشی دوشمنچیلیک، نیفرت، آیری‌سئچکی‌لیک و یا غرض حیسّلرینی و ایفاده‌لرینی تصویر ائتمک اوچون ایستیفاده ائدیلن ترمین، اتنوفوبیانین ایستیقامتی. بونون عکسی تورک‌سئورلیک‌دیر.
  
  تورک دوشمنلیگی همیشه تورک خالقلارا یوخ، بالکان یاریم‌آداسیندا یاشایان موسلمان‌لارا، خوصوصاً ده بوشناک‌لار، آلبان‌لار، پوماک‌لار و توربِش‌لره، ائلجه ده تورک دیاسپورونا ایستیقامت‌لندیریلیر. همچنین، ایندیکی دؤورده تورک‌خالقلارین نوماینده‌لری یونان، آلمان، بلژیک، بولقاریستان، چین، لهیستان، ارمنیستان، آمریکا، سوئد، دانمارک، فرانسه، اوتریش، ایران و روسیه کیمی اؤلکه‌لرده عیرقچی هوجوم‌لارا معروض قالیرلار.
  
  تورک دوشمنلیگی ایسلام دوشمنلیگی /ایسلاموفوبیا ایله یاخیندان علاقه‌لی‌دیر. اصلینده، موعاصیر تورک دوشمنلیگی‌نین اؤزو ایسلام دوشمنلیگینه اساسلانیر. ایسلام دوشمن‌لری‌نین تورکلری هدفله‌مه‌سی نین باشقا بیر سببی تورکیه پرزیدنتی رجب طیب اردوغانین ایسلامچی سیاستی دیر.[۱۳] تورک دوشمن‌لری‌نین اهمیتلی حیصه‌سی مسیحیدیر و مسیحی میلّییتچی‌لیگی فلسفه‌سینی تعقیب ائدیر. تورک دوشمن‌لری تورکیه‌نی اوروپا اؤلکه‌سی حساب ائتمیر، ایستانبول شهری‌نین (تاریخاً کونستانتینوپول؛ یونانجا. Κωνσταντινούπολις/ Konstantinoupolis لاتین. Cōnstantīnopolis) " گئرچک صاحیب‌لری اولان مسیحی‌لره گئری قایتاریلماسی "نی آرزولاییرلار.
  
  دیگر طرفدن، تورک دوشمن‌لیگی تورک میّلیتچی‌لر (تورکچولوک و یا تورانچی‌لیغین طرفدارلاری) و آپولوگت‌لر طرفیندن تورک خالقلارین تنقیدینه قارشی پروپاقاندا کیمی ایستیفاده ائدیلیر.
  
  اتک‌یازی‌لار 
  
  عیرقچیلیک